ທະຫານ ຢຶດອຳນາດ ຢູ່ Guinea-Bissau 
ພວກທະຫານ ໄດ້ເຂົ້າຢຶດອຳນາດ ໃນອັນທີ່ ສົງໄສວ່າ ເປັນການກໍ່ລັດຖະປະຫານ ໃນ Guinea-Bissau
ພວກທີ່ເຫັນເຫດການກ່າວວ່າ ທະຫານໃນ Guinea-Bissau ໄດ້ເຂົ້າຄວບຄຸມຖະໜົນຫົນ ທາງສາຍຕ່າງໆໃນນະຄອນຫຼວງ Bissau ໃນອັນທີ່ປາກົດວ່າ ເປັນ ການພະຍາຍາມກໍ່ລັດ ຖະປະຫານ ພວກທະຫານໄດ້ໂຈມຕີເຮືອນ ຂອງຜູ້ສະມັກປະທານາທິບໍດີ ທີ່ມີຄະແນນນິຍົມນຳໜ້າໝູ່ຄື ທ່ານ Carlos Gomes, Jr ທີ່ກຳລັງຈະອອກຈາກຕຳແໜ່ງນາຍົກລັດຖະມົນຕີນັ້ນ ທ່ານ ຢູ່ໃສໃນເວລານີ້ຍັງບໍ່ມີໃຜຮູ້ຈັກ ພວກທີ່ເຫັນເຫດການກ່າວວ່າ ນອກນັ້ນ ທະຫານຍັງໄດ້ຈັບພວກນັກການເມືອງຈຳນວນນຶ່ງ ແລະເຂົ້າຄວບຄຸມສຳນັກງານໃຫຍ່ຂອງພັກລັດຖະບານ ແລະວິທະຍຸແຫ່ງຊາດ ຂະນະທີ່ໄດ້ ຍິນສຽງປືນແລະຈະຫຼວດດັງຂຶ້ນຢູ່ໃນນະຄອນຫຼວງຂອງປະເທດດັ່ງກ່າວ ປະຊາຄົມເສດຖະກິດຂອງບັນດາລັດອາຟຣິກາຕາເວັນຕົກທີ່ຮູ້ກັນໃນນາມກຸ່ມ ECOWAS ໄດ້ປະກາດວ່າ ຕົນຂໍປະນາມການພະຍະຍາຍາມໃດໆກໍຕາມເພື່ອກໍ່ການລັດຖະປະຫານຂຶ້ນ ນັ້ນ ສະຖານທູດສະຫະລັດທີ່ນະຄອນ Dakar ປະເທດ Senegal ຊຶ່ງມີໜ້າທີ່ຮັບຜິດຊອບກວມ ທັງ Guinea-Bissau ນຳນັ້ນ ໄດ້ອອກແຈ້ງການສຸກເສີນເຕືອນປະຊາຊົນອາເມຣິກັນຢູ່ໃນ ປະເທດເພື່ອນບ້ານດັ່ງກ່າວ ບໍ່ໃຫ້ເຂົ້າໄປໃນເຂດໃຈກາງນະຄອນຫຼວງ Bissau ແຈ້ງການ ເວົ້າວ່າລາຍງານກ່ຽວກັບຄວາມຮຸນແຮງຢູ່ໃນນະຄອນຫຼວງອາດຍັງຜົນມາຈາກການກໍ່ຫຼືການ ພະຍາຍາມກໍ່ລັດຖະປະຫານແລະມີຄວາມເປັນໄປໄດ້ເພີ່ມຂຶ້ນກ່ຽວກັບການບໍ່ມີສະຖຽນລະ ພາບທາງດ້ານການເມືອງແລະຄວາມວຸ້ນວາຍໃນດ້ານພົນລະເຮືອນຫຼືທະຫານແມ່ນຍັງມີຢູ່ສູງ ເຫດຮ້າຍທີ່ວ່ານີ້ມີຂຶ້ນນຶ່ງມື້ກ່ອນຈະເລີ່ມການໂຄສະນາຫາສຽງສຳລັບການເລືອກຕັ້ງປະທາ ນາທິບໍດີຮອບສອງຢູ່ໃນ Guinea-Bissau ພັກຝ່າຍຄ້ານຂອງ Guinea-Bissau ທີ່ນຳໂດຍທ່ານ Kumba Yala ຊຶ່ງໄດ້ຮັບຄະແນນ ເປັນທີສອງໃນການເລືອກຕັ້ງຮອບທຳອິດນັ້ນໄດ້ຮຽກຮ້ອງບໍ່ໃຫ້ປະຊາຊົນໄປປ່ອນບັດຮອບ ສອງໃນວັນທີ 29 ເດືອນນີ້ ແລະໄດ້ເຕືອນກ່ຽວກັບການໂຄສະນາຫາສຽງ ທ່ານ Yala ແມ່ນນຶ່ງໃນບັນດາຜູ້ສະມັກ 5 ທ່ານ ທີ່ອ້າງວ່າ ໄດ້ມີການສໍ້ໂກງຄະແນນສຽງໃນການເລືອກ ຕັ້ງຮອບທຳອິດນັ້ນ